It-tfal kollha f'Malta mill-iskejjel tal-Istat, il-Knisja u indipendenti, jiġifieri 41,747 tifel u tifla, kellhom il-body mass index imkejjel waqt il-lezzjonijiet tal-Edukazzjoni Fiżika. L-eżitu ta' dan l-eżerċizzju u r-riżultati li ħarġu ma tantx huma sbieħ, anzi nazzarda ngħid li huma inkwetanti. Irriżulta li 10,852 tifel u tifla huma obeżi, jiġifieri ħoxnin iżżejjed. 5,889 minnhom ġejjin mill-iskejjel tal-primarja. Dan l-istudju, li jagħmel parti mill-kampanja Healthy Weight for Life, juri li hawn madwar 6,200 tifel u tifla oħra li għandhom piż żejjed. Għalija, bħala persuna li ġejja minn Malta, pajjiż imdawwar bil-baħar, dawn ir-riżultati huma ta' tħassib; u ngħid għaliex. Bħala nies li ngħixu fuq gżira kont nassumi li l-ħut jagħmel parti essenzjali mid-dietà tagħna. Aktar minn hekk, bħala Mediterranji suppost li aħna xhieda tal-benefiċċji ta' dietà Mediterranja li hija meqjusa bħala l-aktar dieta sustanzjuża li teżisti. Riċentament, l-Għaqda Dinjija tas-Saħħa (WHO) ikkonfermat dak li baqa' jippersisti matul l-aħħar snin; jiġifieri li t-tfal Maltin ta' bejn il-11 u l-15-il sena jibqgħu jiddominaw il-kategoriji tal-iktar tfal li għandhom piż żejjed. Jekk nagħtu ħarsa lejn is-sitwazzjoni tal-adulti, ninnutaw li anke hawn fadal ħafna xi jsir għax anke l-adulti qegħdin jiddominaw l-istatistika tal-obeżità. Skont il-Eurostat, l-irġiel Maltin jinsabu fil-quċċata tal-kategorija tagħhom, b'24.7%, u n-nisa, 21.1%, jinsabu fit-tieni post wara r-Renju Unit fil-kategorija femminili. Dawn il-figuri mhumiex relatati biss ma' kwistjoni ta' estetika. Dik hija l-anqas problema. Il-problema hi li dawn il-figuri huma riflessjoni ta' stil ta' ħajja u indikazzjoni ta' problemi ta' saħħa attwali jew futuri. Madwar 2.8 miljun persuna minn madwar id-dinja jitilfu ħajjithom riżultat tal-obeżità jew piż żejjed. Dan jista' jwassal għal kundizzjonijiet bħad-dijabete – meqjus bħala 'qattiel sieket', u problemi kardjovaskolari inkluż attakk tal-qalb u pressjoni għolja. Apparti d-detriment fuq is-saħħa tal-individwi, il-piż żejjed qiegħed iħalli effett ukoll fuq is-sistema tas-saħħa f'pajjiżna. In-nefqa lokali b'rabta mal-obeżità u l-piż żejjed tlaħħaq kważi s-6% tan-nefqa totali tas-servizzi tas-saħħa. Dan ma jinkludix l-ispejjeż relatati mal-medikazzjoni, l-operazzjonijiet, is-servizzi anċillari u telf fid-dħul. Jekk inħarsu globalment lejn l-Ewropa, huwa inkwetanti l-fatt li 36% biss tal-Ewropej jieklu ħames porzjonijiet ta' frott u ħaxix. Bil-għan li nħeġġu dietà tajba sa minn età żgħira, il-Kunsill Ewropew laqa' talba tal-Parlament Ewropew; jiġifieri li f'sena jiġu allokati €150 miljun fi frott u ħaxix u €100 miljun f'ħalib biex jitqassmu fl-iskejjel tal-Istati Membri kollha tal-Unjoni Ewropea. Madwar 30 miljun tifel u tifla, inkuż dawk Maltin, se jkunu qegħdin jibbenefikaw minn din il-miżura. Il-proposta msemmija sabet l-appoġġ ta' 584 deputat. Kien hemm 32 li astenew u 94 li vvutaw kontra. Jiena kont waħda mill-Ewroparlamentari li vvutaw favur din l-iskema. Nittama li dan it-tip ta' programmi jgħinu fil-mod kif jaħsbuha t-tfal sa minn ċkunithom dwar l-importanza li jittiekel ikel bnin u anke fil-mod kif il-ġenituri jistgħu jbiddlu d-dieta ta' wliedhom. Grazzi għall-pożizzjoni li ħadna fil-Parlament Ewropew, l-Istati Membri se jkunu jistgħu jipprijorittizzaw id-distribuzzjoni tal-prodott lokali naturali minflok dak proċessat. Ġie enfasizzat li l-Istati Membri għandhom iqassmu prodotti magħmulin mill-ħalib, inkluż jogurt u ġobnijiet. Il-prodotti miżjudin biz-zokkor, il-melħ u x-xaħam se jkunu projbiti mill-iskejjel u se jkunu awtorizzati biss f'każ ta' eċċezzjoni mill-awtoritajiet nazzjonali tas-saħħa. Nittama li din il-miżura tgħin biex twitti t-triq favur kampanja li permezz tagħha nifhmu aħjar x'tip ta' ikel jgħinna l-aktar biex ngħixu ħajja b'saħħitha, u liema hu dak it-tip ta' ikel li verament jista' jgħinna f'dietà bilanċjata li hija tajba kemm għat-tfal kif ukoll għall-adulti.